**ELU projekt:**

**LIIKLUSKASVATUSE ÕPPEVAHENDID ÕPETAJALE JA LAPSEVANEMALE**

**Lühitutvustus**

Eestis saab aastas keskmiselt jalakäijana kannatada 75 ja jalgratturina 39 7-17-aastast last, sealjuures saab aastas keskmiselt surma üks sellises vanuses jalakäija ja jalgrattur. Valdav osa õnnetustest leiab aset asulates ja linnades ning sügis- ja kevadkuudel, saavutades haripunkti novembris.

Laste ohutuse tagamisel liikluses on olulisel kohal liikluskasvatus, milles haridusasutuste kõrval mängivad suurt rolli ka vanemad. Vanemad annavad lastele eeskuju liikluskäitumisest, kujundavad laste hoiakuid ja harjumusi. Seetõttu on oluline, et õpetajatel ja vanematel oleks ohutu liiklemise kohta ühesugune arusaamine. Paraku on liikluskasvatuse üheks kitsaskohaks abivahendite puudumine, mis võimaldaks lasteaedade ja algkoolide õpetajatel teha koostööd lapsevanematega.

**Projekti eesmärk**

Projekti eesmärgiks on töötada välja abivahendid ja õppematerjalid, mis toetaks kodu kaasamise kaudu liiklushariduse andmist. Vahendid on eeskätt suunatud õpetajatele, kes töötavad eelkooli- ja algkooliealiste lastega, ning peamisteks eesmärkideks on lapsevanemate teadlikkuse tõstmine, õpetaja-lapsevanem-laps koostöö tihendamine ning kodu ja pere kaasamine liikluskasvatusse.

**Erialade lõimimine**

Kuna projekti õnnestumiseks on vaja nii teoreetiliste teadmistega kui ka tehniliste oskustega inimesi, on meeskonda oodatud erinevate erialade üliõpilased – liiklusohutus, tervisejuhtimine, informaatika, käsitöötehnoloogiad ja -disain, pedagoogika, meedia ja kommunikatsioon.

**Teaduspõhisus ja uudsus**

Projekti käigus valmivad materjalid tuginevad MKMi määrusele „Laste liikluskasvatuse kord“ ning riiklikele alus- ja alghariduse õppekavadele. Materjali koostamisel tehakse koostööd Maanteeameti ekspertidega.

**Oodatav tulemus**

Projekti tulemuseks võib olla nii täiesti digitaalne lahendus (nt nutirakendus, mäng vms) kui ka mingil füüsilisel kujul abivahendid. Materjalide koostamisel tehakse koostööd Maanteeameti ekspertidega.

**Juhendaja:**Laura Hein multimeediumi külalislektor

**Kaasjuhendaja:**  Liina Viiret akadeemiliste üldpädevuste õpetaja